钦定古今图书集成/明伦汇编/氏族典/第590卷 > 《廖用贤尚友录》 > 欧阳通
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳通

按《唐书欧阳询传》：“询子通，仪凤中累迁中书舍人。居
母丧，诏夺哀。每入朝，徒跣及门，夜直藉槁以寝，非公
事不语，还家辄号恸。年饥未克葬，居庐四年，不释服。
冬月，家人以毡絮潜置席下，通觉即彻去。迁累殿中
监，封渤海子。天授初，转司礼卿，判纳言事。辅政月馀，
会凤阁舍人张嘉福请以武承嗣为太子，通与岑长”
倩等固执，忤诸武意，及长倩下狱，坐大逆死。来俊臣
并引通同谋，通虽被惨毒，无异词，俊臣代占诛之。神
龙初，追复官爵。通蚤孤，母徐教以父书，惧其堕，尝遗
钱使市父遗迹，通乃刻意临仿以求售，数年，书亚于
询，父子齐名，号“大小欧阳体。”通晚自矜重，以狸毛为
笔，覆以兔毫，管皆象犀，非是未尝书